62022TJ0104_RES
Predmet T-104/22
Mađarska
protiv
Europske komisije
(deveto prošireno vijeće) od 10. srpnja 2024.
„Pristup dokumentima – Uredba (EZ) br. 1049/2001 – Dokumenti koji se odnose na korespondenciju koju su mađarska tijela uputila Komisiji u pogledu nacrta poziva na podnošenje prijedlogâ koji je sufinanciran sredstvima Unije u okviru europskih strukturnih i investicijskih fondova – Dokumenti koji potječu iz države članice – Protivljenje države članice – Izuzeće koje se odnosi na zaštitu postupka odlučivanja – Pojam ‚dokument koji se odnosi na pitanje o kojem institucija još nije odlučivala’ – Obveza obrazlaganja – Lojalna suradnja”
Institucije Europske unije – Pravo javnosti na pristup dokumentima – Uredba br. 1049/2001 – Izuzeća od prava na pristup dokumentima – Odbijanje pristupa – Obveza obrazlaganja – Doseg – Odluka o ponovnom zahtjevu za pristup koji odstupa od odgovora na prvotni zahtjev za pristup – Povreda obveze obrazlaganja – Nepostojanje
(čl. 296. st. 2. UFEU-a; Povelja Europske unije o temeljnim pravima, čl. 41. st. 2. t. (c); Uredba br. 1049/2001 Europskog parlamenta i Vijeća, čl. 4. st. 3.)
(t. 24., 27., 30., 35.-37.)
Institucije Europske unije – Pravo javnosti na pristup dokumentima – Uredba br. 1049/2001 – Izuzeća od prava na pristup dokumentima – Dokumenti koji potječu iz države članice – Mogućnost države članice da od institucije zahtijeva neobjavljivanje dokumenata – Obveza lojalne suradnje između institucije i države članice
(čl. 4. st. 3. UEU-a; Uredba br. 1049/2001 Europskog parlamenta i Vijeća, čl. 4. st. 1. do 3. i 5.)
(t. 41.-43.)
Institucije Europske unije – Pravo javnosti na pristup dokumentima – Uredba br. 1049/2001 – Izuzeća od prava na pristup dokumentima – Dokumenti koji potječu iz države članice – Mogućnost države članice da od institucije zahtijeva neobjavljivanje dokumenata – Postupovne posljedice – Obveza obrazlaganja koju ima država članica
(Uredba br. 1049/2001 Europskog parlamenta i Vijeća, čl. 4. st. 5.)
(t. 44.-46., 49.)
Gospodarska, socijalna i teritorijalna kohezija – Strukturne pomoći – Unijino financiranje – Europski strukturni i investicijski fondovi – Podijeljeno upravljanje – Donošenje odluke o pozivu na podnošenje prijedlogâ – Financijska odgovornost država članica
(Uredba br. 1303/2013 Europskog parlamenta i Vijeća, čl. 4. st. 4., čl. 34. st. 3. t. (d), čl. 73.-75., čl. 110. st. 2. t. (a) i čl. 125. st. 3.; Uredba br. 2018/1046, čl. 63. st. 1.)
(t. 66., 75., 76.)
Institucije Europske unije – Pravo javnosti na pristup dokumentima – Uredba br. 1049/2001 – Izuzeća od prava na pristup dokumentima – Zaštita procesa odlučivanja – Doseg – Dokumenti u vezi s korespondencijom koju su nacionalna tijela uputila Europskoj komisiji u pogledu nacrta poziva na podnošenje prijedlogâ sufinanciranog iz europskih strukturnih i investicijskih fondova – Isključenost
(Uredba br. 1049/2001 Europskog parlamenta i Vijeća, čl. 4. st. 3. podst. 1.)
(t. 92., 93., 100., 101.)
Institucije Europske unije – Pravo javnosti na pristup dokumentima – Uredba br. 1049/2001 – Izuzeća od prava na pristup dokumentima – Zaštita procesa odlučivanja – Pojam – Doseg – Postupak odlučivanja nacionalnih upravljačkih tijela – Isključenost
(Uredba br. 1049/2001 Europskog parlamenta i Vijeća, čl. 4. st. 3. podst. 1.)
(t. 110.-113., 126., 127.)
Institucije Europske unije – Pravo javnosti na pristup dokumentima – Uredba br. 1049/2001 – Izuzeća od prava na pristup dokumentima – Zaštita procesa odlučivanja – Pretpostavke – Konkretno, stvarno i ozbiljno ugrožavanje navedenog procesa – Nepostojanje u slučaju objave dokumenata koji se odnose na korespondenciju koju su Europskoj komisiji uputila nacionalna tijela u pogledu nacrta poziva na podnošenje prijedlogâ koji je sufinanciran iz europskih strukturnih i investicijskih fondova
(Uredba br. 1049/2001 Europskog parlamenta i Vijeća, čl. 4. st. 3. podst. 1.)
(t. 130.-133., 136., 137., 140.)
Sudski postupak – Tužba kojom se pokreće postupak – Formalni zahtjevi – Određivanje predmeta spora – Sažeti prikaz iznesenih razloga – Apstraktno izlaganje – Nedopuštenost
(Statut Suda, čl. 21.; Poslovnik Općeg suda, čl. 76. t. (d))
(t. 145.)
Sažetak
Odbivši tužbu za poništenje koju je Mađarska podnijela protiv odluke Europske komisije kojom se trećoj strani koja je podnijela zahtjev odobrava pristup korespondenciji koju su mađarska tijela uputila toj instituciji u pogledu nacrta poziva na podnošenje prijedlogâ koji se financira iz fondova Europske unije (u daljnjem tekstu: pobijana odluka), Opći sud pojašnjava doseg izuzeća koje se odnosi na zaštitu postupka odlučivanja predviđenog Uredbom br. 1049/2001 (
1
), osobito s obzirom na točnu definiciju pojma „postupak odlučivanja institucije”. Usto, taj relativno rijetki spor kojim država članica izražava svoje protivljenje otkrivanju, od strane institucije Unije, dokumenata koje su donijela njezina vlastita tijela, daje priliku Općem sudu da odluči o dosad nepostavljenom pitanju može li se država članica pozvati na to izuzeće kako bi se usprotivila otkrivanju dokumenata koji se odnose na poziv na podnošenje prijedlogâ koji je sastavilo nacionalno tijelo za upravljanje europskim strukturnim i investicijskim fondovima (u daljnjem tekstu: ESI fondovi) u okviru podijeljenog upravljanja proračunom Unije.
Komisiji je 2021. upućen zahtjev za pristup koji se odnosio na službenu korespondenciju između nje i mađarskih tijela u vezi s pozivom na podnošenje prijedlogâ koji je obuhvaćen operativnim programom koji se financira iz ESI fondova (
2
) na temelju Uredbe br. 1303/2013 (
3
). Prilikom savjetovanja na temelju Uredbe br. 1049/2001 (
4
) mađarska tijela usprotivila su se otkrivanju dokumenata koji potječu od njih na temelju izuzeća koje se odnosi na zaštitu postupka odlučivanja. Istaknula su da bi, s obzirom na to da je postupak odlučivanja o pozivu na podnošenje prijedlogâ o kojem je riječ još uvijek bio u tijeku, otkrivanje navedenih dokumenata moglo ozbiljno ugroziti načela jednakog postupanja, nediskriminacije i transparentnosti.
Komisija je najprije trećoj strani koja je podnijela zahtjev odobrila pristup šest od jedanaest dokumenata za koje je utvrđeno da su obuhvaćeni zahtjevom za otkrivanje, ali joj je odbila odobriti pristup dokumentima koji potječu od mađarskih tijela. Međutim, nakon ponovnog zahtjeva i ponovnog savjetovanja s mađarskim tijelima, Komisija je, unatoč njihovu izričitom protivljenju, odobrila pristup dokumentima koji potječu od mađarskih tijela, uključujući novoidentificirane dokumente.
Ocjena Općeg suda
Odlučujući o tužbenom razlogu kojim Mađarska prigovara Komisiji da u ovom slučaju nije primijenila izuzeće koje se odnosi na zaštitu postupka odlučivanja, Opći sud utvrđuje, kao prvo, da u trenutku donošenja pobijane odluke nijedan Komisijin postupak odlučivanja nije bio u tijeku.
U tom pogledu napominje da, iako su ESI fondovi obuhvaćeni podijeljenim upravljanjem, odredbe Uredbe br. 1303/2013 (
5
) koje se odnose na kriterije koji moraju biti ispunjeni za odabir operacija koje će se financirati iz tih fondova pokazuju da su pozivi na podnošenje prijedlogâ isključiva odgovornost država članica. Stoga se Uredbom br. 1303/2013 Komisiji ne dodjeljuje posebna nadležnost u postupku završetka poziva na podnošenje prijedlogâ uređenog tom uredbom.
Štoviše, u skladu s doslovnim, kontekstualnim i teleološkim tumačenjem članka 4. stavka 3. prvog podstavka Uredbe br. 1049/2001, Opći sud primjećuje da primjena izuzeća predviđenog tom odredbom ovisi o utvrđivanju postupka nakon kojeg je institucija Unije ovlaštena donijeti određenu odluku na temelju prava Unije. Međutim, samim sudjelovanjem Komisije u postupku koji je uređen proračunskim pravilima podijeljenog upravljanja ne može se opravdati to da taj postupak predstavlja postupak odlučivanja te institucije. Naime, Komisijino delegiranje nacionalnim upravljačkim tijelima, koje obilježava podijeljeno upravljanje, ne utječe na nadležnosti Komisije i država članica koje su jasno definirane odredbama Uredbe br. 1303/2013, tako da valja razlikovati njihove postupke odlučivanja.
Stoga Opći sud zaključuje da Komisija u ovom slučaju nije morala donijeti odluku. Stoga se ne može smatrati da se dokumenti koje je zaprimila odnose na postupak odlučivanja institucije Unije koji je u tijeku. Slijedom toga, za njih se ne može smatrati da se „odnos[e] na pitanje o kojem [institucija Unije] nije odlučivala” (
6
).
Kao drugo, Opći sud odbija argumentaciju Mađarske o primjenjivosti izuzeća koje se temelji na članku 4. stavku 3. prvom podstavku Uredbe br. 1049/2001 na postupak odlučivanja nacionalnih upravljačkih tijela.
U tom pogledu ističe da cilj tog članka nije zaštita postupka odlučivanja država članica ili pravnih osoba koje nisu institucije Unije, s obzirom na to da su samim tekstom te odredbe obuhvaćeni samo dokumenti koji se odnose na „pitanje o kojem [institucija] nije odlučivala”. Tumačenje tog izuzeća tako da se njime štiti i postupak odlučivanja nacionalnih upravljačkih tijela dovelo bi, s ciljem ograničavanja, do toga da zakonodavac Unije ponovno uvodi pravilo o autoru koje je ukinuo za svaki dokument koji utječe na donošenje odluke države članice. Međutim, takvo tumačenje ne bi bilo u skladu ni s predmetom ni s ciljem članka 15. UFEU-a i Uredbe br. 1049/2001, a to je davanje javnosti najšireg mogućeg prava na pristup dokumentima institucija u svim područjima aktivnosti Unije. Osim toga, svako tumačenje te odredbe koje izlazi iz okvira samog teksta dovelo bi do širokog tumačenja izuzeća predviđenog tom odredbom na temelju kojeg se ne bi mogao ograničiti doseg razloga za odbijanje o kojem je riječ.
(
1
)	Članak 4. stavak 3. Uredbe (EZ) br. 1049/2001 Europskog parlamenta i Vijeća od 30. svibnja 2001. o javnom pristupu dokumentima Europskog parlamenta, Vijeća i Komisije (SL 2001., L 145, str. 43.) (SL, posebno izdanje na hrvatskom jeziku, poglavlje 1., svezak 16., str. 70.)
(
2
)	Pozivi na podnošenje prijedloga „Poboljšanje prijelaza sa zdravstvene skrbi u ustanovi na usluge koje se pružaju u zajednici – zamjena institucionalnog smještaja do 2023.”.
(
3
)	Uredba (EU) br. 1303/2013 Europskog parlamenta i Vijeća od 17. prosinca 2013. o utvrđivanju zajedničkih odredbi o Europskom fondu za regionalni razvoj, Europskom socijalnom fondu, Kohezijskom fondu, Europskom poljoprivrednom fondu za ruralni razvoj i Europskom fondu za pomorstvo i ribarstvo i o utvrđivanju općih odredbi o Europskom fondu za regionalni razvoj, Europskom socijalnom fondu, Kohezijskom fondu i Europskom fondu za pomorstvo i ribarstvo te o stavljanju izvan snage Uredbe Vijeća (EZ) br. 1083/2006 (SL 2013., L 347, str. 320. i ispravak SL 2016., L 200, str. 140.)
(
4
)	Članak 4. stavci 4. i 5. Uredbe br. 1049/2001
(
5
)	Članak 110. stavak 2. točka (a) i članak 125. stavak 3. Uredbe (EZ) br. 1303/2013
(
6
)	U skladu s člankom 4. stavkom 3. podstavkom 1. Uredbe br. 1049/2001